Φωτό αρχείου

Ρατσιστική επίθεση από ακροδεξιό τάγμα εφόδου δέχθηκε τα ξημερώματα του Σαββάτου ζευγάρι ομοφυλοφίλων που καθόταν σε παγκάκι στην πλατεία Βαρνάβα στο Παγκράτι.



Σύμφωνα με τις πληροφορίες που επικαλείται το Έθνος η ομοφοβική επίθεση επιβεβαιώνεται από την αστυνομία και είναι η τέταρτη που καταγράφεται μέσα στον τελευταίο μήνα.

Οι δράστες δεν δίστασαν να χτυπήσουν με αγριότητα τα θύματά τους, παρότι στα καταστήματα της πλατείας Βαρνάβα εκείνη την ώρα υπήρχε αρκετός κόσμος.



Σύμφωνα με το Έθνος, στις 12.30 το βράδυ του Σαββάτου, ομάδα 10-15 ατόμων ξυλοκόπησε δύο άνδρες που έπιναν μπίρα σε παγκάκι της περιοχής. Οπως αναφέρουν τα θύματα αρχικά, 2-3 δράστες τούς επιτέθηκαν φραστικά εξαπολύοντας ρατσιστικούς χαρακτηρισμούς και στη συνέχεια εκτόξευσαν εναντίον τους χλωρίνη και απόνερα. Λίγη ώρα μετά, στο σημείο έφτασε μια ομάδα 10-15 ατόμων, με μαύρες μπλούζες και ξυρισμένο κεφάλι, η οποία τους ξυλοκόπησε.



Τα δύο θύματα, ένας Ελληνας και ένας αναγνωρισμένος πρόσφυγας, κατέληξαν στο νοσοκομείο, ο ένας με σπασμένο πόδι. Από τις περιγραφές που έχουν συγκεντρώσει οι αστυνομικοί συμπεραίνεται ότι οι δράστες λειτούργησαν ως ακροδεξιό τάγμα, ενώ παρά τις έρευνες κανείς τους δεν εντοπίστηκε.



Πρόκειται για την τέταρτη ομοφοβική επίθεση μέσα σε διάστημα μόλις ενός μήνα. Το Σωματείο Στήριξης Διεμφυλικών καταγγέλλει ότι πριν από έναν μήνα αστυνομικοί είχαν επιτεθεί σε γκέι ζευγάρι στην Αθήνα, ενώ στη Θεσσαλονίκη ένα ζευγάρι γυναικών είχε δεχθεί απρόκλητο χτύπημα από συμμορία νεαρών. Μία ακόμη επίθεση είχε ως θύμα μία τρανσέξουαλ στη Θεσσαλονίκη. Ο δράστης της συνελήφθη. Επιπλέον έξι ρατσιστικά συμβάντα που συσχετίζονται με τη Χρυσή Αυγή έχουν καταγραφεί τον Ιούλιο και τον Αύγουστο, όπως η εμπρηστική επίθεση σε κατοικία αλλοδαπών στην Πάτρα (11/8), οι 12 μαχαιριές σε Ιρανό αιτούντα άσυλο στη Λ. Αλεξάνδρας (7/8) και ο ξυλοδαρμός Αφρικανού οδηγού ταξί στην Καλλιθέα (8/7).